На основу члана 75. став 7. Закона о државној управи („Службени гласник РС”, бр. 79/05, 101/07, 95/10, 99/14, 30/18 – др. закон и 47/18) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

**УРЕДБУ**

**о условима и начину заједничког извршавања поверених послова**

**Предмет уредбе**

**Члан 1.**

Овом уредбом уређују се услови и начин заједничког извршавања поверених послова у општинама, градовима и граду Београду.

**Споразум о сарадњи који уређује заједничко**

**извршавање поверених послова**

**Члан 2.**

Надлежни орган државне управе може предложити органима две или више општина, односно, органима општина и градова, да заједнички обезбеде извршавање одређених поверених послова, ако утврди да нису у могућности да те послове ефикасно извршавају-или их уопште не извршавају.

Предлог из става 1. овог члана садржи опис проблема који је настао у извршавању поверених послова, узроке и последице проблема и предлог начина заједничког извршавања поверених послова у циљу превазилажења проблема.

Надлежни органи општина, односно општина и градова, дужни су да се о предлогу изјасне у року од 30 дана.

Уколико се прихвати предлог из става 1. овог члана, министарству надлежном за локалну самоуправу се доставља споразум о сарадњи којим се уређује заједничко извршавање поверених послова (у даљем тексту: споразум о сарадњи).

Уз споразум о сарадњи доставља се образложење који садржи опис проблема који је настао у извршавању поверених послова, узроке и последице проблема, разматране начине остваривања сарадње у циљу решавања проблема, одговор на питање зашто је достављени споразум о сарадњи најбољи начин за решавање проблема, као и опис ефеката заједничког извршавања поверених послова на функционисање органа локалне самоуправе и на правна и физичка лица на које ће заједничко извршавање поверених послова остварити утицај (подносиоци захтева, надзирани субјекти, корисници јавних услуга и сл.).

Сагласност за заједничко извршавање поверених послова даје Влада, на предлог министарства надлежног за послове локалне самоуправе, уз претходно прибављено мишљење министарства одговорног за извршавање поверених послова.

Две или више јединица локалне самоуправе могу и самостално предложити министарству надлежном за локалну самоуправу да заједнички извршавају одређене поверене послове.

Предлог о заједничком извршавању поверених послова садржи и образложење из става 5. овог члана.

Уз предлог из става 7. овог члана доставља се и споразум о сарадњи, на који Влада даје сагласност, на начин утврђен у ставу 6. овог члана.

**Начини остваривања сарадње**

**Члан 3.**

У циљу ефикасног вршења поверених послова, општина, односно, град, њени органи и службе, као и предузећа, установе и друге организације чији је оснивач, остварују сарадњу и удружују се са другим општинама односно градовима и њиховим органима и службама у областима од заједничког интереса и ради њиховог остваривања могу удруживати средства и образовати заједничке органе, предузећа, установе и друге организације, у складу са законом и статутом.

**Садржина споразума о сарадњи**

**Члан 4.**

Споразумом о сарадњи уређују се: назив и седиште заједничког органа, службе, предузећа, установе или друге организације, врста, обим и начин обављања послова, начин финансирања, управљање и надзор над радом, приступање споразуму других општина односно градова, поступак иступања односно одустајања од споразума, права и обавезе запослених као и друга питања од значаја за оснивање, рад и престанак рада, у складу са законом.

Министарство надлежно за послове локалне самоуправе води евиденцију о закљученим споразумима о сарадњи.

**Оснивање заједничког органа, службе, предузећа или друге организације**

**Члан 5.**

У случају оснивања заједничког органа, службе, предузећа или друге организације који се оснива на основу закљученог споразума о сарадњи, њихове руководиоце постављају односно именују, разрешавају и о њиховој одговорности и престанку дужности одлучују надлежни органи јединице локалне самоуправе, оснивачи, у складу са законом.

Запослени своја права, обавезе и одговорности остварују у јединици локалне самоуправе у којој је седиште заједничког организационог облика који се оснива.

Кад је споразумом предвиђено да заједнички орган одлучује о правима и обавезама грађана у првостепеном управном поступку, надлежни органи јединица локалне самоуправе задржавају своју надлежност у другостепеном поступку, у складу са законом.

Средства за финансирање рада заједничког органа обезбеђују јединице локалне самоуправе које су приступиле споразуму из става 1. овог члана, сразмерно обиму послова које за њих заједнички орган обавља.

**Посебно правило о организацији заједничког вршења поверених послова**

**Члан 6.**

Ако се, на основу посебног споразума закљученим у складу са законом којим се уређује систем локалне самоуправе, заједнички врше и одређени послови у изворној надлежности, води се рачуна о томе да организација заједничког вршења поверених послова буде успостављена на што ефикаснији и економичнији начин и да, у што је већој мери, омогући истовремено заједничко вршење изворних послова који су сродни и повезани.

**Заједничко стручно тело**

**Члан 7.**

Споразумом о сарадњи може се, уместо образовања заједничког органа, службе или другог облика организовања, образовати заједничко стручно тело, ради пружања међусобне стручне помоћи органима општина, односно, градова који врше одређене поверене послове.

Заједничко стручно тело састављено је од представника органа и организација јединица локалне самоуправе надлежних за извршавање одређених поверених послова.

Заједничко стручно тело пружа стручну и административну помоћ надлежним органима јединица локалне самоуправе у извршавању поверених послова, али при томе не може доносити одлуке у извршавању поверених послова из делокруга надлежних органа и организација.

Заједничко стручно тело посебно разматра питања у вези са почетком примене новодонетих прописа који се односе на извршавање поверених послова, иницира остваривање сарадње са министарством надлежним за послове локалне самоуправе и министарством одговорним за извршавање поверених послова у одређеној области, ради разматрања питања о извршавању поверених послова и остварује стручну сарадњу са начелником и службом управног округа, као и са подручним јединицама органа државне управе.

Финансирање заједничког стручног тела уређује се споразумом о сарадњи, сразмерно стручној помоћи коју пружа у корист поједине општине односно града, а од стране општина односно градова које су га образовале.

**Престанак важења споразума о сарадњи**

**Члан 8.**

Споразум о сарадњи јединица локалне самоуправе престаје да важи на захтев једне од јединица локалне самоуправе који она писменим путем упути другој јединици локалне самоуправе, најкасније шест месеци пре дана који је одредила за престанак важења споразума.

Јединица локалне самоуправе која подноси захтев из става 1. овог члана о томе обавештава министарство надлежно за послове локалне самоуправе и надлежни орган државне управе.

Ако је споразуму приступило више јединица локалне самоуправе, он престаје да важи само у делу који се односи на јединицу локалне самоуправе која је поднела захтев из става 1. овог члана.

**Ступање на снагу ове уредбе**

**Члан 9.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-1837/2021

У Београду, 4. марта 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |